text: Massivt regnvejr ødelægger bade-vandet
  29 juli 2015 kl. 09.06
  på grund af den megen regn i den forgangne weekend fraråder Kolding Kommune nu badning ved Rebæk Strand og ved Fjordbadet Lyshøjalle.
  Badning frarådes generelt altid ved de bynære strande i to til tre dage efter kraftige regnskyl. Det skyldes, at der ved kraftig regnskyl i nogle tilfælde kan ske overløb fra kloaker, som kan forurene vandet.
  - Vi ved fra erfaring, at der kan opstå problemer med bakterier ved bynære strande i forbindelse med kraftig regn. Derfor har vi valgt her at gå med livrem og seler ved at fraråde badning, fortæller miljøsagsbehandler i Kolding Kommune Helle Würtz i en pressemeddelelse.
  Mandag den 27. juli blev der rutinemæssigt taget vandprøver ved Rebæk og Fjordbadet Lyshøj Allé, og prøveresultaterne venter at være klar torsdag den 30. juli.
  Hvis prøverne viser, at der er for mange E-Coli eller Enterokokker i vandet, vil der blive indført badeforbud de berørte steder.
  Et eventuelt badeforbud vil blive offentliggjort på Kolding Kommunes hjemmeside og ved skiltning på stranden.
  